"สรรพสามิต"มั่นใจปีนี้เก็บภาษีทะลุเป้า1.5หมื่นล้าน
เปิดโพยเก็บภาษีน้ำมัน รถยนต์ สุรา ทะลุเกินเป้า มั่นใจทั้งปียอดเก็บโกยรายได้เกินอีก 1.5 หมื่นล้าน จากเป้าหมายที่ 5.65 แสนล้าน
10 ก.ค. 2560

เปิดโพยเก็บภาษีน้ำมัน รถยนต์ สุรา ทะลุเกินเป้า มั่นใจทั้งปียอดเก็บโกยรายได้เกินอีก 1.5 หมื่นล้าน จากเป้าหมายที่ 5.65 แสนล้าน
นายสมชาย พูลสวัสดิ์ อธิบดีกรมสรรพสามิต เปิดเผยว่า การเก็บภาษีเดือน มิ.ย. 2560 เกินเป้าหมาย 3,200 ล้านบาท เนื่องจากการเก็บภาษีน้ำมัน รถยนต์ และสุรา เก็บได้เกินเป้าหมาย ส่งผลให้การเก็บภาษี 9 เดือนของปีงบประมาณ 2560 เกินเป้าหมาย 5,200 ล้านบาท จากการเก็บภาษีน้ำมันเกินเป้าหมาย 1.6 หมื่นล้านบาท เก็บภาษีสุราเกินเป้าหมาย 3,000 ล้านบาท ส่วนภาษีอื่นๆ เก็บได้ต่ำกว่าเป้าหมายที่วางไว้
นายสมชาย กล่าวว่า ภาวะเศรษฐกิจที่ดีขึ้นอย่างต่อเนื่อง ประกอบกับเริ่มเข้าช่วงไฮซีซั่นของการท่องเที่ยวไทย ทำให้มีการบริโภคสินค้าและทำให้การเก็บภาษีสรรพสามิตมากขึ้น คาดว่าในช่วง 3 เดือนสุดท้ายของปีงบประมาณ 2560 จะยังเก็บภาษีได้เกินเป้าหมายเดือนละไม่น้อยกว่า 2,000 ล้านบาท ทำให้ทั้งปีงบประมาณ 2560 จะเก็บภาษีได้เกินเป้าหมาย 1.2-1.5 หมื่นล้านบาท จากเป้าหมายที่ตั้งไว้ 5.65 แสนล้านบาท
สำหรับโครงสร้างภาษีสรรพสามิตใหม่ที่จะเริ่มใช้ในวันที่ 16 ก.ย. 2560 ได้มีการทำความเข้าใจกับภาคเอกชน แม้ว่าจะมีการปรับอัตราภาษีใหม่แต่ยังอยู่ในกรอบของรัฐมนตรี (ครม.) ที่ระบุว่าจะต้องไม่ทำให้ภาระภาษีของผู้ประกอบการเพิ่มขึ้น เพื่อไม่ให้ผลักภาระภาษีไปให้ผู้บริโภค
ด้านการเก็บภาษีจากความหวาน สำนักงานเศรษฐกิจการคลัง (สศค.) และกรมสรรพสามิต ได้หารือกับภาคเอกชนได้ข้อสรุปว่าจะให้ภาคเอกชนปรับตัว 2 ปี คือจะไปเริ่มเก็บภาษีความหวานวันที่ 16 ก.ย. 2563 โดยระหว่างปรับตัวให้ผู้เสียภาษีในอัตราเดิมที่เคยเสียอยู่ไปก่อน แต่หากผู้ประกอบการสามารถลดความหวานก็สามารถเสียภาษีใหม่ในอัตราที่ต่ำกว่าได้เลย โดยไม่ต้องรอครบ 2 ปี
นายสมชัย สัจจพงษ์ ปลัดกระทรวงการคลัง กล่าวว่า การเพิ่มประสิทธิภาพการเก็บภาษีของกรมภาษีทั้ง 3 กรม ได้แก่ กรมสรรพากร กรมสรรพสามิต และกรมศุลกากร โดยเฉพาะกรมสรรพสามิตที่เก็บภาษีได้เกินเป้าหมายช่วยการเก็บรายได้โดยรวมของประเทศได้มาก ซึ่งกรมสรรพสามิตมีการพัฒนาด้านไอทีไปมาก มีห้องปฏิบัติการติดตามการเก็บภาษี สามารถดูได้ตลอดเวลาว่าการเก็บภาษีทั่วประเทศในแต่ละประเภทสินค้าเป็นอย่างไร ซึ่งถือเป็นประโยชน์การเก็บภาษีของกรมสรรพสามิตและประเทศอย่างมาก
อย่างไรก็ตาม การเพิ่มประสิทธิภาพการเก็บภาษียังมีเรื่องที่ต้องดำเนินการเพิ่มเติม เช่น การเก็บภาษีมูลค่าเพิ่มหรือแวต และภาษีการค้าขายออนไลน์ หรืออี-คอมเมิร์ซ ซึ่งที่ผ่านมายังไม่เข้ามาอยู่ในระบบภาษีมากนัก ซึ่งกำลังเร่งอุดรูรั่วในส่วนนี้ ในขณะเดียวกันก็อยู่ระหว่างการออกกฎหมายเก็บภาษีจากเว็บไซต์ต่างประเทศ เช่น เฟซบุ๊ก กูเกิล ไลน์ ยูทูบ